MVP ปลื้ม “โมบาย เอ็กซ์โป” เงินสะพัด 2 พันลบ.ตามคาด ปักธงรายได้ปีนี้เข้าเป้า 50%
MVP ปลื้ม "โมบาย เอ็กซ์โป" เงินสะพัด 2 พันลบ.ตามคาด ปักธงรายได้ปีนี้เข้าเป้า 50%
3 ต.ค. 2561

นายโอภาส เฉิดพันธุ์ ประธานเจ้าหน้าที่บริหาร บริษัท เอ็ม วิชั่น จำกัด (มหาชน) หรือ MVP เปิดเผยถึงภาพรวมของการจัดงาน “Thailand Mobile Expo 2018” ครั้งนี้ว่า การจัดงานในครั้งนี้มีภาพรวมประสบความสำเร็จอย่างที่คาดการณ์ไว้ ทั้งยอดผู้เข้าชมงานที่เพิ่มขึ้น 10% และยอดเงินสะพัดแตะ 2,000 ล้านบาท ซึ่งผู้เข้าชมงานส่วนใหญ่มีความสนใจอุปกรณ์และเทคโนโลยีไอทีที่เปิดตัวและวางจำหน่ายครั้งแรกในงาน ไปจนถึงสมาร์ทโฟนรุ่นอื่น ๆ พร้อมโปรโมชั่นที่มีผลต่อการเลือกซื้อ จึงเป็นอีกหนึ่งปัจจัยที่ทำให้ยอดผู้เข้าชมและยอดเงินสะพัดเพิ่มขึ้นตามที่คาดไว้
นอกจากภายในงานจะมีสินค้าใหม่เปิดตัวพร้อมกับวางจำหน่ายครั้งแรกในงานแล้ว สมาร์ทโฟนอื่น ๆ ที่จำหน่ายก่อนหน้านี้ก็เป็นสิ่งที่น่าสนใจเช่นกัน โดยเฉพาะรุ่นที่มาพร้อมฟีเจอร์ระดับสูง แต่สามารถเป็นเจ้าของได้ในราคาที่เอื้อมถึง นับว่าเป็นอีกทางเลือกหนึ่งแก่ผู้ซื้อที่ต้องการความคุ้มค่าในราคาที่ลดลงจากเดิม และนอกจากผู้บริโภคจะเปลี่ยนสมาร์ทโฟนเพื่อตอบสนองความต้องการของตนเองแล้ว เรื่องของเทคโนโลยีใหม่ๆ ที่ตรงใจก็เป็นสิ่งสำคัญในการพิจารณาเลือกซื้อ โดยคุณสมบัติที่ผู้ซื้อมองเป็นอันดับแรกก็คือประสิทธิภาพที่สูง หน้าจอมุมกว้างแสดงภาพละเอียด คมชัด เพื่อการเล่นเกมพกพาอย่างเต็มรูปแบบ ซึ่งเป็นกิจกรรมที่ได้รับความนิยม และยังสอดคล้องกับเทรนด์กีฬาอี-สปอร์ตที่กำลังมาแรงในขณะนี้อีกด้วย
ส่วนยอดผู้เข้าชมงานก็ยังเป็นไปตามคาด แม้ว่าตลอดระยะเวลาการจัดงานจะมีฝนตกบ้าง แต่ก็ไม่ใช่อุปสรรคในการเดินทางแต่อย่างใด และเนื่องจากช่วงนี้เริ่มมีสัญญาณฟื้นตัวทางเศรษฐกิจ ฉะนั้น Thailand Mobile Expo ครั้งนี้จึงเป็นอีกเวทีหนึ่งที่ช่วยกระตุ้นตลาดมือถือให้กลับมาคึกคักอีกครั้ง ประกอบกับการที่งานจัดขึ้นช่วงปลายเดือนที่เอื้อต่อการใช้จ่าย และมีโปรโมชั่นพิเศษจากแบรนด์ ดีเลอร์ โอเปอเรเตอร์ บัตรเครดิตจากสถาบันการเงินต่าง ๆ ให้เลือกหลากหลาย จึงช่วยดึงดูดผู้บริโภคที่สนใจให้เข้ามาจับจ่ายอย่างต่อเนื่อง
ส่วนการจัดงานครั้งต่อไป จะเปลี่ยนไปจัดที่ศูนย์นิทรรศการและการประชุมไบเทค บางนา เนื่องจากศูนย์การประชุมแห่งชาติสิริกิติ์มีการปรับปรุงพื้นที่ ซึ่งศูนย์การประชุมไบเทค บางนา มีพื้นที่จัดแสดงกว้างขวาง รองรับผู้เข้าชมงานจำนวนมาก เดินทางสะดวกด้วยรถไฟฟ้า BTS และเส้นทางการสัญจรที่สะดวกสำหรับรถยนต์ส่วนตัว
ขณะที่ก่อนหน้านี้ นายโอภาส เปิดเผยว่า การจัดงานไทยแลนด์โมบายเอ็กซ์โป 2018 ครั้งที่ 31 ในช่วงวันที่ 27-30 ก.ย.2561 ซึ่งภายในงานจะมีการเปิดตัวสินค้ารุ่นใหม่ทั้งโทรศัพท์มือถือแบรนด์ดังและอุปกรณ์ gadget ต่าง ๆ ทำให้ MVP คาดว่างานนี้จะมีเม็ดเงินสะพัดถึง 2,000 ล้านบาท หรือเติบโต 10% จากการจัดงานครั้งก่อนที่ 1.7 พันล้านบาท โดยประเมินว่าจะมีผู้เข้าชมงานตลอด 4 วันมากกว่า 7 แสนคน โดยบริษัทจะบันทึกรายได้จากการจัดงานดังกล่าวเข้ามาทันทีหลังจบงาน
ส่วนในช่วงครึ่งปีหลังยังเป็นช่วงไฮซีซั่นของธุรกิจการจัดงานท่องเที่ยวเชิงกีฬา และบริษัทยัง มีแผนจัดงานกีฬาประมาณเดือน พ.ย. 2561 รวมถึงมีการให้บริการรถบ้านในคอนเสิร์ตประมาณเดือน ธ.ค. 2561ส่งผลให้มีการให้บริการรถบ้านตามงานอีเวนต์ต่าง ๆ มีทิศทางการเติบโตเพิ่มขึ้น และในปัจจุบันบริษัทมีรถบ้านให้บริการแล้วจำนวน 70 คัน จากสิ้นปีก่อนมีรถบ้านอยู่ที่ 30 คัน
โดยในช่วงไตรมาส 3/61 บริษัทขยายการจัดงาน Sport Solution Provider ให้บริการด้านการจัดงานกีฬาและท่องเที่ยวแบบครบวงจร Unseen in Thailandเปิดประสบการณ์การท่องเที่ยวเชิงกีฬาในประเทศไทยในพื้นที่แห่งใหม่สุด ที่ใครหลาย ๆ คนไม่เคยได้เห็น ซึ่งเป็นรายแรกและรายเดียวในประเทศไทยที่ให้บริการสำรวจพื้นที่ และให้การช่วยเหลือพื้นที่ที่เข้าถึงยาก
ทั้งนี้บริษัทได้ลงทุนประมาณ 4 ล้านบาท เพื่อลงทุนรถ UTV จำนวน 4 คัน ซึ่งจะเป็นการสำรวจ และหน่วยช่วยเหลือเคลื่อนที่เร็ว เพื่อการกู้ภัยในพื้นที่เข้าถึงยาก หลังจากเรามีรถบ้านที่บริการด้านที่อยู่อาศัย ดังนั้น การลงทุนครั้งนี้จะช่วยสนับสนุนการจัดการให้ครบวงจรมากยิ่งขึ้น ส่งผลให้บริษัทคาดรายได้ปี 2561 จะเติบโตตามเป้าหมายอยู่ที่ 50% จากปีก่อน